Il-Ħamis, 23 ta' Marzu Kemm hu bravu Simon tagħna. Anke soluzzjoni għall-problema tal-Air Malta għandu. U tant hu qalbu tajba li ħejja pjan saħansitra meta għadu ma daħalx Kastilja. Insomma, mhux għax naqbel mija fil-mija, għax lil Simon tagħna Joseph Muscat ma jinvolvih f'xejn. Li ma nistax nifhem hu kif Simon tagħna ma kienx għadda dan il-pjan lil Lawrence Gonzi meta dan kien prim ministru, għax jaħasra kieku forsi ma konniex nieħdu t-tkaxkira li ħadna erba' snin ilu. Għalhekk nibża' li ftit li xejn huma dawk li jeħduna bis-serjetà meta nitkellmu dwar l-Air Malta! Il-Ġimgħa, 24 ta' Marzu Uff kemm huma fitti wħud mill-ġurnalisti, naturalment mhux tat-Times u l-Independent, imma ġurnalisti oħrajn. Kull darba li jkollu xi ħaġa Simon tagħna, moħħhom biss biex jagħmlulu l-istess mistoqsija: fejn huma l-invoices tar-riklami tal-grupp db? Safejn naf jien, Simon tagħna, Beppe u anke oħrajn diġà qalulhom kemm-il darba li mhumiex lesti jippubblikaw affarijiet kummerċjali, x'kull waħda! Dawn il-ġurnalisti għandhom joqogħdu fuq il-kelma ta' Simon tagħna, li qalilhom li m'għandniex x'naħbu. Fuq kollox ma nafx għalfejn ma naqtgħulhomx l-għatx bil-perżuta u nippubblikawhom, ladarba m'għandniex x'naħbu. Jew għandna x'naħbu, man! Is-Sibt, 25 ta' Marzu Mhux għax ħadt gost nara lil Joseph Muscat jippoża għar-ritratti u l-filmati f'Ruma, imma din id-darba ma ħadthiex daqshekk bi kbira. Ma ħadthiex bi kbira għax il-ġimgħa d-dieħla ħafna mill-mexxejja tal-Unjoni Ewropea se jkunu Malta spalla ma' spalla ma' Simon tagħna. Anke Angela Merkel ġejja biex tiltaqa' ma' Simon tagħna. Min jaf kemm se jippoża Simon tagħna, għax din id-darba mhux se jiltaqa' magħha f'xi kuritur, imma se jkunu fuq l-istess mejda. Nispera li din id-darba, la se nġibuhom aħna, jgħidu xi ħaġa kontra Joseph Muscat, għax inkella jkunu ġew għal xejn. Il-Ħadd, 26 ta' Marzu Ma tantx ċapċapt bil-qalb il-Mellieħa llum, għax kont xi ftit jew wisq inkwetat b'dak li smajt illum. Din l-istorja tal-invoices tal-grupp db milli jidher se tikkumplika ruħha u ma jidhirx li se jkun faċli li lil tal-Labour u lill-ġurnalisti naqtgħulhom l-għatx bil-perżuta billi nippubblikaw l-invoices. Il-bicca hi li dawn l-imbierka invoices xorta qegħdin ikunu ppubblikati. Inkwetajt ukoll għax smajt li dik tal-Bidnija, minkejja li Simon tagħna kien qalilna li lkoll kemm aħna magħqudin, xorta waħda għadha tinsisti li Mario De Marco għandu jitkeċċa mill-partit. Min jaf minn min se jisma' Simon, għax finalment, id-deċiżjoni hu jrid jeħodha. It-Tnejn, 27 ta' Marzu Ma nafx x'inhu jistenna Simon tagħna biex jagħmel libel lill-ministri u lis-segretarji parlamentari kollha li wieħed wara l-ieħor, jum wara l-ieħor, ġimgħa wara ġimgħa, qegħdin jgħajruh giddieb u li kiser il-liġi dwar il-finanzjament tal-partiti. Ħalliha li forsi ma jużawx il-kelma giddieb, imma għalija, u naħseb li bħali jaħsibha kulħadd, meta jgħidulu li mhux qed jgħid il-verità, ikunu qed jgħajruh giddieb. Konvint li jekk jagħmel libell lil kull wieħed minnhom, kollha jirbaħhom Simon tagħna, għax Simon tagħna qatt ma jigdeb. U min jaf x'somma flus jakkwista, għalkemm ma tkunx biżżejjed biex inħallsu s-salarji ta' Thake u St John! It-Tlieta, 28 ta' Marzu Oh! X'ġurnata din! Xi pjaċir! X'ma niħux pjaċir nisma' lis-Segretarju Ġenerali tal-Partit Popolari Ewropew, (insejt x'jismu), jgħid li ġew hawn Malta biex jappoġġjaw lil Simon tagħna! X'ma niehux gost nisma' liċ-chairperson tal-partit tagħna fl-Ewropa, Manfred Weber, jgħid li Malta għandu jkollha gvern aħjar bit-tmexxija ta' Simon Busuttil bħala prim ministru li jaħdem fl-interess tan-nies! Issa jmissu jagħmel stħarriġ tal-opinjoni pubblika dak tal-Malta Today ħalli jara kif Simon tagħna jiġri b'Joseph Muscat. U l-kbir għadu ġej! L-Erbgħa, 29 ta' Marzu Dawn x'affarijiet huma! Dak li nsejt x'jismu jgħidilna li ġew Malta biex jappoġġjaw lil Simon tagħna, imbagħad imorru jippużaw ma' Joseph Muscat! Jew ġew biex jappoġġjaw lil Simon jew jippużaw ma' Joseph, ngħid jien. Ikolli ngħid li dak Juncker lil Simon tagħna xejn ma jġibu. U għandu biċċa raġun, għax ma nafx x'kien fettlilha dik tal-Bidnija toqgħod tgħajru sakranazz. Kultant ilsienha twil, u Simon xejn ma jipprova jżommilha, jew għax jaqbel magħha, jew għax mhux kapaċi jiqfilha.